## Rješenje kojim se Ivanu Kovačecu oduzima odobrenje za rad brokera

### NN 93/2009 (31.7.2009.), Rješenje kojim se Ivanu Kovačecu oduzima odobrenje za rad brokera

93 31.07.2009 Rješenje kojim se Ivanu Kovačecu oduzima odobrenje za rad brokera

HRVATSKA AGENCIJA ZA NADZOR FINANCIJSKIH USLUGA

2348

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 27. stavak 1. točka 4. Zakona o tržištu kapitala (»Narodne novine« broj 88/08, 146/08 i 74/09), Uprava Hrvatske agencije za nadzor financijskih usluga, po službenoj dužnosti, u predmetu oduzimanja odobrenja Ivanu Kovačecu iz Zagreba, Šeferova 2, za rad brokera, na sjednici održanoj 16. srpnja 2009. godine donijela je

RJEŠENJE

1. Ivanu Kovačecu iz Zagreba, Šeferova 2, oduzima se odobrenje za rad brokera.

2. Ovo rješenje upisuje se u Registar brokera, koji vodi Hrvatska agencija za nadzor financijskih usluga, pod rednim brojem 231 (dvjestotine trideset i jedan).

3. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) pokrenula je po službenoj dužnosti, dana 9. veljače 2009. godine, sukladno odredbi članka 123. Zakona o općem upravnom postupku (»Narodne novine« broj 53/91 i 103/96) i članka 541. Zakona o tržištu kapitala (»Narodne novine« broj 88/08, 146/08 i 74/09; dalje u tekstu: Zakon), upravni postupak nadzora u predmetu oduzimanja odobrenja Ivanu Kovačecu iz Zagreba, Šeferova 2, za rad brokera.

Nakon izvršenog uvida u predmete Agencije klasa: UP/I-450-08/06-07/22 i klasa: 451-04/08-17/1, utvrđeno je sljedeće:

Rješenjem Agencije, klasa: UP/I-450-08/06-07/22, urbroj: 326-103/06-3, od 21. lipnja 2006. godine, Ivanu Kovačecu iz Zagreba, Šeferova 2, zaposleniku investicijskog društva Hrvatska poštanska banka d.d., Zagreb, Jurišićeva 4 (kasnije zaposlenik Centar banke d.d.), izdana je na neodređeno vrijeme dozvola za obavljanje poslova brokera.

U predmetu Agencije klasa: 451-04/08-17/1, Društvo je 29. prosinca 2008. godine obavijestilo Agenciju da je 1. prosinca 2008. godine prekinut radni odnos s djelatnikom Ivanom Kovačecom.

Budući da je prema naprijed navedenom očitovanju Društva, Ivanu Kovačecu prestao radni odnos u Društvu, to je imenovanom zaključkom Agencije, klasa: UP/I-451-04/09-07/02 od 19. veljače 2009. godine, bio određen rok od 3 mjeseca za dostavu dokaza da je zaposlen u drugom investicijskom društvu ili kreditnoj instituciji na obavljanju poslova sadržanih u investicijskim uslugama iz članka 5. stavka 1. točke 1. i 2. Zakona.

Iz dostavnice je razvidno da je predmetni zaključak Ivanu Kovačecu uručen dana 24. veljače 2009. godine.

Ivan Kovačec nije u roku od 3 mjeseca (do 24. svibnja 2009. godine), a niti naknadno, Agenciji dostavila dokaz o zaposlenju u drugom investicijskom društvu, odnosno kreditnoj instituciji.

Sukladno odredbi članka 24. stavak 1. Zakona, broker je zaposlenik investicijskog društva koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 1. i 2. ovog Zakona.

Odredbom članka 27. stavak 1. točka 4. Zakona propisano je da će Agencija investicijskom savjetniku oduzeti izdano odobrenje, ako prestane ispunjavati uvjete na temelju kojih je izdano odobrenje za rad, a u roku koji mu odredi Agencija, ne ispuni te uvjete.

Slijedom izloženog, a s obzirom da Ivan Kovačec više ne ispunjava uvjete na temelju kojih mu je izdano odobrenje za rad, valjalo je, sukladno odredbi članka 27. stavak 1. točka 4. Zakona, riješiti kao u izrijeci ovog rješenja, dakle oduzeti mu odobrenje za rad brokera i provesti upis oduzimanja odobrenja u Registru brokera koji vodi Agencija, s danom upisa 16. srpnja 2009. godine, pod rednim brojem 231 (dvjestotine trideset i jedan).

Sukladno odredbi članka 8. stavak 3. Zakona o Hrvatskoj agenciji za nadzor financijskih usluga (»Narodne novine« broj 140/05) ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/09-07/02

Urbroj: 326-111/09-2

Zagreb, 16. srpnja 2009.

Član Uprave
Ivo Šulenta, v. r.

Rješenje, NN 93/2009-2348